Dɣa azekka-nni, ttnaṣfa n yiḍ, iṛuḥ-d uwaɣezniw. Ihuc Seɛdi, yessaki-t-id, yenna-yas : Yya ! Yewwi-t. Argaz mazal yettnudum, la t-yetabaɛ zdeffir. Akken wwḍen ɣer yiwen wegni, ḥebsen ɣer lǧedra n yiwet n tejṛa, ur nesɛi ara isem. Ur telli d tazanet, ur telli d ayen nniḍen. Nettat d tarqaqt, d taɣezfant, d taɛlayant, tṛuḥ deg igenni, taqacuct-is ur d-tettban ara ; yerna, ixleq-itt Sidi Ṛebbi yiwen ufurk, yiwen uqencab ideg ara yeṭṭef bnadem mačči tesɛa-t : lḥaṣun, tebded am tɛekkazt-nni yenjeṛ ufus ; taɛekkazt iṛuḥen deg igenni, mi trefdeḍ aqerru-k a twaliḍ, ixef-is... Ad ak-teɣli tcacit ; yerna, i wakken ur izemmer ḥed a tt-yali, tetteḥniccig amzun tselɣeḍ-tt s zzit.